**METODICKÝ MATERIÁL**

**Autor**: Mgr. Regína Vallová

**Program**: Naučiť lepšie, odmeniť viac

**Názov projektu**: Rozvoj tvorivého písania u žiakov 2. ročníka

Projekt bolvytvorený z dôvodu poklesu slovnej zásoby všeobecne u deti rôzneho veku, klesá záujem čítať, písať, strácajú sa dve typické charakteristické vlastnosti detí a to je fantázia a tvorivosť.

Do projektu som vyberala metódy tvorivého písania, ktoré majú pôsobiť ako základ pre tvorivosť v písomnom prejave, od ktorého sa neskôr môže odvíjať písanie básní alebo textov s daným alebo voľným obsahom. Projekt je realizovaný praktickými činnosťami prispôsobenými veku žiakov.

Vo svojom hodnotení som vybrala aktivity, ktoré sa mi osvedčili, boli pre žiakov zaujímavé a v rámci veku vhodné.

**AKTIVITY**

1. **Keby som bol kameň...**

 *Žiak sa učí –* vnímať vlastné asociácie, myšlienky dávať do skupín, identifikovať sa s predmetom.

1. Po triede som nechala kolovať rôzne druhy kameňov, žiaci sa ich dotýkali, skúmali.
2. Chodili k tabuli a písali rôzne asociácie – slová, slovné spojenia, či už priamo či nepriamo späté s kameňmi.
3. Následne sa ich snažili zoskupovať podľa spoločných znakov do logických celkov.
4. Pohybom sa snažili vcítiť do kameňa, oživiť ho.
5. Podľa vlastnej voľby si vybrali jednu skupinu podľa úlohy č. 3 a napísať jednu vetu, ktorá musela začínať „Keby som bol/a kameňom...“
* chcela by som skočiť do mora, rozprávala by som sa s rybami, nechcem mať srdce z kameňa...
1. **Keby som bola voda...** podobná aktivita len s vodou
2. **Farebné slová**

*Žiak sa učí –* pracovať s personifikáciou(aj keď, ešte nepozná ten pojem), s fantáziou, flexibilitou.

1. Žiaci si vybrali jednu farbu a tvorili rôzne kombinácie napr.

 Žltá

 Modrá, žltá

Červená, modrá, žltá, biela

 Červená, biela

 Červená

1. Žiaci si vybrali 1. a 5. riadok a vypisovali:
* čo je takých farieb (žltá, červená) – slnko, tulipán, slnečnica, šaty, krv, auto...
* aké pocity vo mne tieto farby vyvolávajú – radosť, teplo, úsmev, stoj, bolesť...
* aké chute mi pripomínajú – rajčina, zmrzlina, malinovka, hrozno, malina, jahoda...

3. Tvorili nezvyčajné kombinácie miešaním rôznych skupín - rajčinový tulipán, slnečnicová bolesť, teplé auto...

1. **Verše naopak**

 *Žiak sa učí –* hrať so slovami, meniť ich pôvodný význam, tvoriť nezmyselné verš.

Zopakovali sme si čo je rým, žiaci vymýšľali slová, ktoré sa rýmujú, následne ich dávali do slovných spojení napr.

chyba - nechýba, moja chyba tebe nechýba,

upečie – pripečie, všetko upečie ale úplne pripečie.

1. **Každý deň stretnúť človeka**

 *Žiak sa učí –* charakterizovať človeka, nesúdiť ľudí na prvý dojem.

Začala som voľným rozhovorom so žiakmi na tému: „Koho si dnes ráno stretol zaujímavého“ Žiaci premýšľali a zistili, že si málo všímajú ľudí okolo seba, preto sme aktivitu preložili na druhý deň, aby mali možnosť sa pripraviť. Na druhý deň už mali premyslené – dievča so zlomenou nohou, ako sa viezla na vozíku na 2. poschodie, bezdomovca, ktorý spal na lavičke, kamaráta s pokazenou taškou, spolužiaka bez desiatej ako utekal do obchodu...

Dala som im ďalšie otázky, na ktoré odpovedali:

1. Opíš miesto, kde si ho stretol
2. Opíš čo mal oblečené, koľko mal rokov, ako vyzeral
3. Ktorými zmyslami si ho vnímal – čuch, zrak, sluch
4. Aký podľa teba bude mať deň, čo bude robiť
5. Ako to stretnutie tvoj deň ovplyvnilo

Ja som písala slovesá, ktoré žiaci používali pri svojich odpovediach a sme k nim tvorili rýmy.

1. **Pozvánka do lesa**

 *Žiak sa učí –* pozorne počúvať text, zachytávať aj menej podstatné veci, orientovať sa v texte, pracovať s fantáziou.

Žiakom som na začiatku aktivity prečítala príbeh o lese, ktorý som dala do prílohy. <https://www.sikovnamamina.sk/pribeh-zachraneneho-lesa-o-kralovi-stromov-ludoch-lesnej-vile/>

Porozprávame spoločne obsah príbehu, nájdeme hlavnú myšlienku. Následne žiaci dostanú text do ruky. V texte budú podčiarkovať informácie podľa zadania:

1. Zelenou farbičkou označ zvuky.
2. Červenou farbičkou označ vône.
3. Žltou farbičkou označ hlavnú postavu a modrou vedľajšie postavy.
4. Zakrúžkuj predmet, ktorým by si chcel byť,a čo by si nechcel byť.
5. Vyber si podčiarknuté slová a skús napísať svoj príbeh na tému „Les“

**7. Čo dokáže vodník**

*Žiak sa učí –* poznávať znaky rozprávky, rozprávať vlastný zážitok, vyjadrovať city, fantáziu, vžiť sa do cítenia spolužiakov, učiteľa.

So žiakmi sme si prečítali krátky príbeh o vodníkovi:

V malom jazierku žil starý vodník Kvapko. Bol tam odpradávna, možno tak dávno ako jazero samotné, a nikto netušil, odkiaľ prišiel. Ľuďom z dediny sa nikdy neukázal, no vedel o nich všetko. Akoby aj nie. Veď od rána do večera sedával na starej bútľavej vŕbe a sledoval, čo robia. Pretože bol od hlavy po päty zelený, nedal sa medzi vŕbovými listami rozoznať. Vravieval si pre seba: „Nedovolím, aby ma ktokoľvek zazrel. Prečo by som aj mal? Som zelený od hlavy po päty. Iba čo by sa mi smiali.“

D. Pauličková: Motýlia kráľovná a iné rozprávky

1. Na papier si každý žiak sám nakreslil ako si vodníka Kvapka predstavuje, kde býva, čo má okolo svojho obydlia.

2. Vo dvojiciach pokračovali v dotváraní príbehu – čo má vodník spraviť, aby sa mu nesmiali, ako si môže nájsť kamarátov, ako by mohol začať chodiť do školy, ako by mohol pomáhať susedom atď.

**8. Nie je oko ako oko**

*Žiak sa učí –* pracovať s rôznymi druhmi slovníkov, s internetovým prehliadačom, vyhľadávať správny význam slov

1. Žiaci dostali viacvýznamove slová a mali vyhľadať ich rôzne významy – oko, korunka, rys, ručičky, hlava, zámok, pero a ich úlohou bolo vyhľadať a nakresliť homonymá jednotlivých možností.
2. Vybrali si 4 slová a mali napísať krátke riekanky. Napr. Dnes mi prišiel poštou list sfarbený jesennými farbami. Zavrel oči, aby nevidel ako sa na neho pozerajú oči z polievky.

**9. Príbeh zvukov**

*Žiak sa učí –* zmyslami vnímať a porovnávať zvuky okolo seba, spojiť obrázky so zvukmi.

Žiakom som púšťala postupne zvuky:

* zvonenie telefónu,
* sanitka,
* štartujúca motorka,
* štartujúce auto,
* zurčanie potôčika,
* smiech,
* plač,
* cvrkot cvrčkov,
* kýchnutie,
* zívanie.

Úlohou žiakov bolo napísať všetky zvuky postupne ako idú za sebou bez vzájomnej pomoci. Púšťala som im to 2x pomaly, aby mali čas si to premyslieť.

**10. Práca s bájkami**

*Žiak sa učí –* chápať znaky a prínos bájok, aplikovať to do bežného života.

So žiakmi sme si vysvetlili znaky zvieracích bájok, poučenie pre nás ľudí v bežnom živote, v správaní sa medzi sebou.

Spoločne sme následne hľadali slogany z reklám, ktoré by sa dali preniesť do zvieracieho sveta bájok. Otočili sme spôsob tvorenia bájok.

„Keď miluješ, nie je čo riešiť.“

„Keď si hladný, nie si to ty.“

„Všetko alebo nič.“

„To najlepšie pre mňa.“

„Hej, hej, hej, maxi výpredaj.“

Snažili sme sa so žiakmi postupne vymyslieť, kde a ako by sa dali tieto slogany použiť, ktoré zvieratá by sme ku čomu priradili atď.

**11. Stroskotanci na ostrove**

*Žiak sa učí –* opis obrázku, vyhľadávanie zaujímavostí z neho, ktoré by bolo zaujímavé pri písaní príbehu.

Žiakom som na tabuľu nasvietila obrázok detí ako stroskotancov na ostrove. Spoločne sme:

1. Formou brainstormingu písali na tabuľu evokujúce slová, pocity, nálady, chute, vône.
2. Potom popis všetkého čo vidia, farby, obrysy, tvary, oblečenie...
3. Žiaci dostali iný obrázok a teraz už sami zopakovali to, čo sme robili spoločne, ale na inom obrázku – jeleňa v lese.

**12. Šesť kľúčov k domovu**

*Žiak sa učí –* vyjadrenie pocitov a nálad v písomnom prejave, premýšľať o téme z rôznych uhlov pohľadu, argumentácia.

V tejto aktivite som využila „metódu piatich mysliacich klobúkov“ k téme DOMOV.

1. Biely klobúk - žiaci písali podstatné mená k téme Domov – byt, dom, ulica, rodičia, súrodenci, kuchyňa, hračky...
2. Červený klobúk – žiaci písali pocity, nálady, ktoré v nich domov evokuje.
3. Žltý klobúk – žiaci premýšľali čo tvorí domov, prečo ho tak voláme a čo je dôležité aby v ňom bolo.
4. Zelený klobúk – žiaci opisovali domov ich snov, čo by tam malo byť všetko.
5. Modrý klobúk – porovnanie predstavy so skutočnosťou.

**13. Čo sa stane, keď sa stretne Popoluška so Snehulienkou**

*Žiak sa učí –*identifikovať príbeh, obsah, postavy.

Spoločne so žiakmi si prečítame rozprávku O Popoluške a Snehulienka a sedem trpaslíkov. Rozhovorom a pavúkom na tabuľu sme identifikovali hlavné a vedľajšie postavy, kde sa príbeh odohráva a celý dej príbehu. Žiaci boli rozdelení do skupín a každá skupina dostala inú inštrukciu:

* vymeň postavy dobré za zlé a opačne,
* vymeň prostredie v ktorom sa dej odohráva,
* koniec zachovaj.

Žiaci postupne prezentovali nové príbehy.

**14. Skutočnosť a fantázia**

*Žiak sa učí –* prekonávať zábrany z hovorenia, písania, komunikácie, rozvíja svoje kreatívne myslenie.

Žiakom som pustila zvuky dažďa. Započúvali sa, mnohí zavreli oči alebo si ľahli, aby tie zvuky precítili, aby sa im to spojilo s predstavami, súvislosťami. Zvuky som zastavila a nechala im zaznamenať svoje vnemy do slov, slovných spojení, viet.

**15. Keby som to vedel...**

*Žiak sa učí–*zostavovať príbeh so sebou v strede, vyjadrovať svoje pocity a postoje v kontexte.

Rozdala som žiakom obrázky prírody, ale v ohni, v ľade, vo vode, výbuch sopky, vyschnutú prírodu. Úlohou žiakov bolo:

1. Vstúpiť do obrázku akoby to boli oni, napr. ja som oheň a čo vidím okolo seba – hasičov, prizerajúcich sa ľudí, utekajúce zvieratá...
2. Popísať svoje pocity - ako sa cítia (teplo, zima, smútok, smäd), čo počujú (plač, ticho, šuchot) ...
3. Nakresliť všetko čo vidím okolo seba, povedať o tom niekoľko viet a vymyslieť posolstvo pre ľudí, prečo dávať pozor na našu prírodu, na našu Zem.

**16. Tuláčik a Klára – práca s textom**

*Žiak sa učí–* pracovať s textom, rozdeliť text na časti, predstaviť pokračovanie podľa seba.

Žiakom som dala prvý lístoček s textom, (v prílohe je to časť po prvú pauzu):

1. Spolu sme si ho prečítali a nechala som žiakov premýšľať, ako by príbeh mohol pokračovať, napísali si to jednou-dvomi vetami.
2. Prečítali sme ich návrhy a pokračovali v čítaní ďalšej časti. Porovnali ich pohľad s pohľadom spisovateľa. Takto sme pracovali s celým textom postupne po častiach.
3. Žiaci sa snažili svoje návrhy dať do textu a spísať svoj vlastný príbeh podľa ich predstavy.

**17. Maľovaný príbeh**

*Žiak sa učí–*vytvoriť vetu podľa obrázka tak, aby vystihol jeho podstatu, vety dať do príbehu.

Žiakom som postupne ukazovala obrázky z príbehu „O troch prasiatkach“ ale prehadzovane, nie v línii príbehu.

1. Na každý obrázok mali napísať jednu vetu tak, aby vystihli podstatu deja.
2. Spraviť zo svojich viet krátky príbeh tak, ako dej poznajú.

**18. Čo hovoria tváre**

*Žiak sa učí–*porovnávať tváre ľudí, odhadovať, ale nesúdiť ich, nie vždy naša tvár určuje naše povolanie.

Žiakom som na tabuľu pripravila tváre rôznych známych ľudí z rôznych odborov v čierno-bielej verzii. Nechala som, aby si ich prezreli, popremýšľali, čo by tí ľudia mohli robiť.

1. Požiadala som ich, aby skúsili určiť vek, národnosť, farbu vlasov.... Identita osobnosti nebola ešte prezradená.
2. Ďalšia aktivita bola napísať na papier, ako si žiaci predstavujú básnika, vedca, podnikateľa. Ak chceli, mohli to prečítať.
3. Žiaci sa snažili, odhaliť identitu, nakoniec sme si to spravili spoločne.

**19. To je moja vec**

*Žiak sa učí–*zamyslieť sa nad významom predmetov v našom živote.

Na tabuli mali žiaci napísané otázky, na ktoré si sami odpovedali jedným slovom:

1.

1. Aký máš najmenší predmet?
2. Aký máš najväčší predmet?
3. Akú máš najstaršiu vec?
4. Akú veci nosíš stále so sebou?
5. Čo vidíš ako prvé, keď sa ráno zobudíš a otvoríš oči? (okrem človeka alebo zvieraťa čo ťa budí)

2. Na papier si žiaci nakreslili do stredu veľký predmet (iba obrysy), čo by si ako jediné zobrali z horiaceho domu. Dnu vpisovali asociácie, slová, slovné spojenia, pripomínajúce im danú vec.

**20. Smetný kôš**

*Žiak sa učí–*myslieť analyticko-synteticky, odlišovať úsudok od faktov, city od argumentov.

Na tabuľu som napísala tému: Smetný kôš. Žiaci už poznajú techniku piatich klobúkov. Mali pripravené 5 košíkov rôznych farieb a v nich mali označené čo tam patrí:

1. Biely klobúk - dobrá ľudská vlastnosť.
2. Červený klobúk – zlá ľudská vlastnosť.
3. Žltý klobúk – spôsob pomoci človeku.
4. Zelený klobúk – myšlienka čo ma trápi.
5. Modrý klobúk – vec čo ma práve teraz teší.

Podľa zadania, čo si každý žiak prečítal v košíku, na lístok napísal svoju odpoveď a hodil ho tam. Následne posunul košík ďalšiemu. Postupne sa všetci vystriedali. Košíky sme postupne vysypali, čítali a diskutovali a spravili závery.

**21. Ako sa vtáci spriatelili**

*Žiak sa učí–*tvorbu pojmových máp, zoraďovať časti príbehu podľa kontextu, tvoriť záver.

Žiakov som rozdelila do 4 skupín, každá dostala jednu časť článku z Čítanky pre 3. ročník ZŠ.

Časť I. Za starých čias nemali vtáci ani potuchy o priateľstve, lebo všetci medzi sebou zo všetkých síl súperili. Keď jeden vták zbadal druhého, hneď povedal: „Ja som lepší ako ty!” Druhý odvetil: „Nie! Ja som lepší!” A pobili sa.

Časť II. Raz bažant stretol vranu. Nemal chuť škriepiť sa, preto povedal: „Vrana, ty si lepšia odo mňa!” Tieto slová vranu nielen veľmi prekvapili, ale jej aj zalichotili. Preto úctivo odpovedala: „Nie, nie, bažant! Ty si lepší odo mňa.” Tu si obidvaja vtáci sadli a dali sa priateľsky do reči. „Ty sa mi páčiš, vrana,” povedal bažant. „Bývajme blízko seba.” „Dobre, bažant,” pristala vrana. A ubytovali sa na jednom strome. Čím dlhšie bývali vedľa seba, tým lepšie si rozumeli a správali sa k sebe veľmi úctivo.

Časť III. Ostatní vtáci bažanta a vranu zvedavo pozorovali. Veľmi sa čudovali, ako tí dvaja vtáci môžu žiť blízko seba taký dlhý čas bez toho, aby sa škriepili a bili. Nakoniec sa rozhodli, že vyskúšajú ich priateľstvo. Prišli za bažantom, keď vrana nebola doma, a povedali: „Bažant, prečo bývaš na jednom strome s tou naničhodnou vranou?” „Ako môžete tak hovoriť!” pohoršil sa bažant. „Vrana je lepšia ako ja. Preukazuje mi veľkú česť, keď býva so mnou na tomto strome.”

Časť IV. Na druhý deň, keď bažant nebol doma, prišli vtáci k vrane a povedali: „Vrana, prečo bývaš na jednom strome s tým naničhodným bažantom?” „Ako môžete tak hovoriť!” odpovedala vrana. „Bažant je lepší ako ja. Preukazuje mi veľkú česť, keď býva so mnou na jednom strome!” Také úctivé priateľstvo medzi bažantom a vranou veľmi zapôsobilo na vtákov.

1. Žiaci prečítali nahlas svoj text podľa poradia.
2. Porovnali obrázky vrany a bažanta, rozdiely a podobnosť nie iba výzorom, ale aj správaním podľa článku.
3. Pantomímou žiaci z každej skupiny napodobnia zvieratá, kde sa správali slušne a kde neúctivo.
4. Končili sme rozhovorom, kedy je človeku lepšie v spoločnosti – keď sa správa úctivo k druhým, s rešpektom, alebo neúctivo, bez toho aby si druhého vážil.

**22. Pranostiky**

*Žiak sa učí–*pozorovať život okolo seba a vytvoriť pranostiku modernej doby.

Žiaci mali zozbierať čo najviac pranostík, mohli si pomôcť aj internetom napr.

* Na skoré teplo nasleduje ešte chladno.
* Dobrý deň pozná sa už od rána.
* Aký bude deň do večera, ukáže počasie o deviatej predpoludním.
* Aký začiatok, taký koniec. (týždňa)
* Keď v pondelok dážď padá, celý týždeň bude blata hromada.
* Keď sa v piatok leje, v sobotu sa slnko smeje.
* Aký piatok, taká nedeľa.
* Keď je v nedeľu búrka, neodchádza do štvrtka.

Diskutovali sme ako vznikajú pranostiky, prečo a kedy si ich ľudia tvorili. Žiaci postupne skúšali vymýšľať nové, moderné pranostiky, často aj podľa svojho mena, pripadne obdobia. Napr. Nina, opekačky chystá. Matej, neseď ešte v tráve. Etela, vetry nám posiela.

**23. Jedna babka povedala**

*Žiak sa učí–* aktívne počúvať, čerpať podnety z každodenného života, interpretovať získané informácie.

Úlohou žiakov bolo sledovať svoje okolie a zapisovať si krátke rozhovory – medzi ľuďmi, so súrodencami, so zvieratami. V triede počas aktivity, si žiaci tieto rozhovory prepísali na veľké papiere a poukladali okolo seba. Dvojice si vybrali útržok niektorého rozhovoru a skúsili ho zasadiť do nimi vymysleného kontextu.

**24. Boj so zlou náladou**

*Žiak sa učí–*vyjadrenie svojho pocitu slovom a obrazom.

Žiaci sa mali zamyslieť a pripomenúť si situáciu z krátkej minulosti, ktorá v nich vyvolala negatívny pocit, čo to bolo, ako sa cítili, čo vtedy robili a čo im pomohlo tento pocit smútku či hnevu premôcť.

Na papier vypisovali všetko čo ich napadlo, bez opravovania chýb, bez vracania sa k slovám, slovným spojeniam.

Následne si zobrali papier a svoje emócie nakreslil na papier, buď formou obrázku, alebo farebnými čiarami.

Keď to dosali zo seba von, postupne sme sa vracali späť k zážitku a rozprávali sa, čo je lepšie pre nich - vypísať sa z negatívneho pocitu alebo „vyčiarať sa“.

**26. Nožnicami písmená, textová koláž.**

*Žiak sa učí–*dadistické texty, spolupracovať v skupine, spájanie texty s výtvarným prejavom.

Žiaci si priniesli noviny, časopisy. Z nich sa povystrihovali slová, krátke slovné spojenia, ktoré následne ukladali a lepili na papier v podobe nejakého textu. Dotvorili to kresbou.

**27. Zhlukovanie**

*Žiak sa učí–*prácu s pojmovou mapou.

Na tejto aktivite sme využili metódu clustering (zhlukovanie) formou pavúkovej pojmovej mapy. Do stredu žiaci spravili ovál fixkou, vybrali si jedno slovo z tabule (sneh, mrak, želé, písaná, upečené, čokoládový, pracujem, lákaj, tancuj), ktoré sa stalo kľúčovým slovom, a s ním ďalej pracovali. Kľúčové slovo do oválu však nesmeli napísať. K oválu spravili spojnice a k nim vpisovali charakterizujúce slová, ktoré im prišli na myseľ a súviseli s centrálnym slovom tak, aby sa podľa toho dalo to slovo uhádnuť, malo byť aspoň päť indícií.

Následne si papiere vymenili vo dvojiciach. Vymenené dvojice sa snažili uhádnuť chýbajúce slovo podľa indícií a vpísať ho do oválu v strede svojou farbou fixky

**28. Abecedár**

Na papieri bolo napísaných šesť písmen *(j, k, l, m, n, o)* v abecednom poradí a úlohou žiakov bolo napísať vhodné slová na tému jedlo.

**29. Aliterácia**

Úlohou bolo vytvoriť vety, kde každé slovo malo začínať danou hláskou, vo vete mali byť aspoň tri slová. Hlásky si mohli vybrať. Boli to P alebo K. Napr. Pavol prišiel pomôcť Petrovi prekopať pivnicu.

**30.Akrostich**

 Na papieri mali žiaci pod sebou po hláskach napísané slovo Šípová Ruženka a úlohou žiakov bolo na každé písmeno vymyslieť slovo alebo skupinu slov tak, aby ich odpovede vychádzali z rozprávky o Šípovej Ruženke.

**31.Anafória**

Úlohou žiakov bolo na základe opakovaného výrazu: „Keby som bol/a vták ..., ktorý bol opakovaný 4x pod sebou, doplniť druhú časť vety a vždy ináč.

**32. Cinquan**

Na papieri bolo napísané slovo *vodič,* čo je podstatné meno. K tomu mali žiaci napísať pod seba dve prídavné mená, tri slovesá, jednu vetu so štyrmi slovami a jedno synonymum k prvému slovu. Všetky slová museli vychádzať z východiskového slova *vodič*.

**33. Rýmovanie**

Žiaci dostali časť básne s poprehadzovanými slovami vo veršoch a ich úlohou bolo správne verše uložiť tak, aby sa rýmovali. Žiaci pracovali samostatne. (T. Janovic – Mlynček)

**34. Pozvánka v lete do lesa – Dopíš koniec príbehu**

Úlohou žiakov bolo prečítať si príbeh a dopísať pokračovanie.

Sára sledovala, ako otvára bránku a ženie stádo na lúku. Psy poháňali oneskorené ovečky, ktoré začali spásať trávu pozdĺž cesty. O niekoľko minút boli všetky ovce na novej pastvine. Farmár sa oprel o bránku a so psami so psami po boku ich spokojne sledoval. Sára si odfotila stádo mobilom.

„Poď umelkyňa!“ zavolal na ňu otecko. Pohol sa o Zoe vyrazila hneď za ním.

„Tie fotky potrebujem pre svoj projekt na výtvarnú,“ vysvetlila Sára a šliapla do pedálov, aby otecka so sestrou dobehla. Sárina učiteľka požiada žiakov, aby každý odfotil päť snímok s jarnou tematikou.

Potom .........

**35. Lexikón mojej 2. triedy**

 Na papier si žiaci napísali pod seba začínajúce písmená svojich krstných mien. Pracovali podľa metódy „lexikón môjho života“. Mali za úlohu u každému písmena napísať kľúčové slovo, ktoré ich vyjadruje, charakterizuje. K tomu mali potom dopísať vetu so svojim pocitom, čo pri tom slove cítia, prečo práve toto slovo. Každá skupina si určila hovorcu, ktorý slová aj vety za skupinu prečítal.

**36. Rodostrom**

 Bola to individuálna úloha. Žiaci mali na papieri nakreslený rodostrom, dáme za úlohu zostaviť rodostrom ich rodiny a ku každému členovi rodiny by mali napísať slovo alebo slovné spojenie, ktoré ho najviac vystihuje, charakterizuje. Napr. mama – stále je v kuchyni.

Záver projektu

Ciele, ktoré som predpokladala pri uvádzaní projektu boli splnené:

- rozvoj poznávacích a rozumových schopností, fantázie, tvorivosti, kreativity

Afektívne ciele:

• komunikovať medzi spolužiakmi a dokázať prejaviť svoj názor,

• vypočuť hodnotenie iného spolužiaka,

• samostatne pracovať,

• vypočuť si tvorbu iných,

• obhajovať svoj názor,

• prejaviť aktivitu pri tvorbe a kladení otázok,

• prejaviť aktivitu vo svojej práci,

• uviezť návrh riešenia.

Psychomotorické ciele:

• vytvoriť vlastnú tvorbu – rýmovanie,

• pracovať samostatne a plynulo,

• pracovať podľa určených postupov.

• vytvoriť charakteristiku pomocou vlastnej tvorby,

• prispôsobiť zmenenej situácii,

• pracovať v skupine,

• pracovať s novým prístupom,

• si vybrať z jednotlivých postupov

Svoje nadobudnuté vedomosti a zručnosti žiaci vedeli postupne využívať aj v iných predmetoch – spojili sa medzipredmetové vzťahy.